Diari Oficial de la Generalitat Valenciana


Sumari del DOGV 7999, del 14-03-2017 (2017/1348)

Notificació de la sentència dictada en el procediment de divorci contenciós número 764/2015.
--------------------------------------------------------------------------------------------

### Dades del document

Número de DOGV
:   7999

Data del DOGV
:   14-03-2017

Secció del DOGV
:   IV. ADMINISTRACIÓ DE JUSTÍCIA

Número del document
:   2017/1348


Organisme emissor
:   Jutjat de Primera Instància Número 1 de Benidorm

Tipus de document
:   Edicte

Notificació de la sentència dictada en el procediment de divorci contenciós número 764/2015. [2017/1348]  
Família. Divorci contenciós número 000764/2015-P  
Demandant: Carmen Gómez Acejo.  
Procuradora: Josefa Hernández Hernández.  
Demandat: Francisco Javier Moya Martín.  
Procurador/a: -  
Elena Parras López, lletrada de l'Administració de justícia del Jutjat de Primera Instància número 1 de Benidorm, que en les actuacions a què es fa referència, a instàncies de la procuradora Josefa Hernández Hernández, en nom i representació de Carmen Gómez Acejo, contra Francisco Javier Moya Martín, s'ha dictat la sentència que té l'encapçalament i la part dispositiva que, literalment, són com segueix:  
  
«Sentència número 281/2016  
Benidorm, 7 de novembre de 2016  
José Luis Preciado Mangado, jutge d'adscripció territorial assignat al Jutjat de Primera Instància número 1 de Benidorm, he vist aquestes actuacions de judici verbal, entre les parts; d'una, com a demandant, Carmen Gómez Acejo, representada per Josefa Emilia Hernández Hernández i amb l'assistència lletrada de Victoriano García Castro, i d'una altra, com a demandada, Francisco Javier Moya Martín, en situació de rebel·lia processal sobre divorci contenciós, amb intervenció del Ministeri Fiscal.  
Dispositiva  
Estime de manera parcial la demanda i declare:  
1. La dissolució per divorci del matrimoni contret en data 3 de desembre de 1995 entre les parts, Carmen Gómez Acejo i Francisco Javier Moya Martín, amb els efectes legals inherents a aquesta declaració.  
2. Dispose les següents mesures en benefici dels fills menors:  
  
a) La pàtria potestat dels menors serà compartida, i n'atribuïsc la guarda i custòdia a favor de la mare, tal com ja es va disposar en el seu moment en el procés previ de separació .  
b) En matèria de règim de visites, dispose per al progenitor no custodi el d'un cap de setmana al mes, que si no hi ha acord serà el primer del període esmentat (a aquests efectes el divendres computa i per tant serà el del primer divendres del mes), des de les 18.00 hores del divendres fins a les 20.00 hores del diumenge.  
No obstant això, durant els mesos en què concórrega algun dia festiu que puga propiciar un pont escolar o laboral, el demandat podrà elegir per a gaudir-lo aqueix cap de setmana, i n'hi haurà prou per a això que li ho comunique així a la demandant amb 60 dies d'antelació com a mínim. Si no s'efectua aquesta opció i no hi ha acord regirà la regla general exposada anteriorment.  
A més de l'esmentat anteriorment, establisc els períodes de vacances següents:  
- Vacances d'estiu. Els anys parells: des del darrer dia lectiu anterior a les vacances a les 20.00 hores i fins al 30 de juny a les 20.00 hores, amb la mare, des d'aquesta hora i fins al 15 de juliol a les 20.00 hores amb el pare, des d'aquest moment i fins al 31 de juliol a les 20.00 hores amb la mare, des de llavors i fins al 15 d'agost a les 20.00 hores amb el pare, i passarà a estar amb la mare fins al 31 d'agost a les 20.00 hores i, finalment, amb el pare des de llavors i fins al dia anterior al començament del curs escolar a les 20.00 hores. Els anys senars s'invertirà l'ordre.  
- Nadal. Anys parells: des del darrer dia lectiu anterior a les vacances a les 20.00 hores i fins al 30 de desembre a les 20.00 hores amb la mare, des de llavors i fins al darrer dia de vacances de Nadal, a les 20.00 hores, amb el pare. Els anys senars al contrari.  
- Setmana Santa. Anys parells: des del darrer dia lectiu anterior a les vacances, a les 20.00 hores, fins al dilluns de Pasqua a les 20.00 hores, amb la mare, des d'aquesta hora i fins al diumenge següent, a les 20.00 hores, amb el pare. Els anys senars a la inversa.  
Els lliuraments i recollides s'efectuaran sempre al domicili matern.   
  
Els períodes de vacances interrompran el règim ordinari de visites de caps de setmana.  
El progenitor que els tinga, haurà de lliurar al contrari, juntament amb els menors, la roba i la documentació relativa a aquests que puguen necessitar durant l'estada, com el DNI, el passaport, la targeta sanitària, etcètera, i també la medicació que, si escau, necessiten.   
Ambdós progenitors facilitaran la comunicació telefònica, postal o telemàtica de la menor amb el progenitor que no la tinga en companyia seua, i aquest haurà de respectar, en tot cas, els horaris de descans i estudi del menor.  
Tot allò previst pel que fa al règim de visites s'estableix sense perjudici que les parts puguen acordar-ne la flexibilitat de comú acord i en benefici del menor.  
c) Fixe com a pensió alimentària l'import de 300 euros mensuals (150 - per menor), actualitzable anualment de conformitat amb les variacions a l'alça de l'índex de preus de consum, quantitat que el progenitor no custodi haurà d'ingressar els cinc primers dies de cada mes en el compte corrent que a aquest efecte designe la part contrària.  
A més, les despeses extraordinàries les hauran d'abonar ambdues parts a mitges, i cal aclarir abans de res que entre aquestes despeses no s'inclouen les de matrícula escolar, els llibres i el material escolar o la roba, ja que tenen la consideració de despeses ordinàries, de conformitat amb la definició jurídica d'aliments establida en l'article 142 del Codi Civil, segons el qual a més d'entendre per aliments l'imprescindible per a la manutenció, habitació, vestit i assistència mèdica de l'alimentista, també s'inclou l'educació i instrucció de l'alimentista. En allò relatiu a les activitats extraescolars o d'oci, de caràcter no necessari o no recomanades com a reforç pel col·legi o per prescripció o consell mèdic o psicològic, sols s'hauran d'assumir al 50 % les que es realitzen de comú acord entre els progenitors, sent-ne en cas contrari assumit el seu pagament per qui haja decidit la realització de l'esmentada activitat. En tot cas, les despeses extraordinàries que no tinguen caràcter urgent hauran de ser consentides per ambdós progenitors, i s'entendrà que el contrari accepta la realització de la despesa quan, notificada la intenció de realitzar aquesta i el seu import, amb els documents corresponents, per qualsevol mitjà fefaent, deixe transcórrer el termini de 10 dies sense mostrar-hi oposició. En cas de discrepància entre les parts sobre la procedència de la despesa, s'haurà de sotmetre a decisió judicial. Sols les de caràcter urgent i necessari es podran realitzar sense previ consentiment o autorització judicial.  
  
En tot allò no previst seguirà sent aplicable el que han pactat les parts en el conveni regulador en el seu moment acordat, sempre que no s'opose a les mesures que s'estableixen ací.  
No s'estimen motius per a imposar les costes processals a cap dels litigants.  
Una vegada siga ferma aquesta sentència, remeteu-ne un testimoniatge al registre civil corresponent al lloc de celebració del matrimoni perquè es realitze l'oportuna anotació al marge.  
Protecció de dades de caràcter personal. S'adverteix expressament a totes les parts, testimonis i pèrits, i altres persones que siguen receptores d'aquesta resolució que hauran de guardar total i absoluta confidencialitat de totes les dades de caràcter personal que hi consten, i no n'és permesa, de manera terminant, la transmissió d'aquestes dades i/o la comunicació a través de qualsevol mitjà o procediment, les quals han de ser tractades exclusivament per als fins propis de l'Administració de Justícia, exLlei orgànica 15/1999, de 13 de desembre, de protecció de dades de caràcter personal, amb l'advertència d'incórrer en les responsabilitats administratives, civils i penals que pertoquen en cas contrari.  
  
Aquesta és la meua sentència, contra la qual es pot interposar un recurs d'apel·lació dins del termini dels 20 dies següents al que es notifique, presentant l'escrit d'interposició del recurs davant d'aquest jutjat, de conformitat amb el que disposa l'article 455 i següents de la Llei d'enjudiciament civil, que pronuncie, mane i firme.»  
  
I perquè valga de notificació al demandat rebel, Francisco Javier Moya Martín, expedisc aquest edicte.  
  
Benidorm, 9 de novembre de 2016.- La lletrada de l'Administració de justícia: Elena Parras López.